user
আমি একটি বই লিখছি মহাকর্ষ তরঙ্গ নিয়ে। বইটির ১ম অধ্যায়টি তুমি লিখে দাও।


assistant
নিশ্চয়ই। মহাকর্ষ তরঙ্গ নিয়ে লেখা বইয়ের প্রথম অধ্যায় নিন্মরূপ হতে পারে:

২০১৬ সালের ১১ ফেব্রুয়ারি আন্তর্জাতিক বিজ্ঞানীদের দল লাইগো সায়েন্টিফিক কোলাবোরেশনের মুখপাত্র ঘোষণা করেন যে, তাঁরা দুটি গুরুভার কৃষ্ণগহ্বরের প্রবল সংঘর্ষের ফলে একীভূত হওয়ার কারণে স্থানকালের চাদরে উদ্ভূত আন্দোলনের ফলে সৃষ্ট মহাকর্ষীয় তরঙ্গ সরাসরি শনাক্ত করতে সক্ষম হয়েছেন। এটি একটি যুগান্তকারী ঘটনা। ঠিক একশ বছর আগে সর্বকালের সর্বশ্রেষ্ঠ বিজ্ঞানী আলবার্ট আইনস্টাইন তাঁর সার্বিক আপেক্ষিক তত্ত্বে এই মহাকর্ষীয় তরঙ্গের ভবিষ্যদ্বাণী করেছিলেন। সার্বিক আপেক্ষিক তত্ত্বে তিনি বলেন, ত্বরিত আধান যেমন তাড়িতচৌম্বক বিকিরণ নিঃসরণ করে ঠিক তেমনি ত্বরিত ভরও তাড়িতচৌম্বক তরঙ্গের সমান বেগসম্পন্ন এক ধরনের তরঙ্গ নিঃসরণ করে যাকে মহাকর্ষীয় তরঙ্গ বলে। দৈর্ঘ্য, প্রস্থ ও উচ্চতা নিয়ে আমাদের ত্রিমাত্রিক জগৎ।

আইনস্টাইনের মতে এই তিনটি মাত্রার সাথে সময় মিলে একটা চতুর্মাত্রিক পর্দা তৈরি হয় যা স্থানকালের চাদর নামে পরিচিত। সমগ্র মহাশূন্য ব্যাপী এই স্থানকালের চাদর পাতা আছে। মহাশূন্যে যখন কোনো ভর সৃষ্টি হয় তখন তা এই চাদরে বক্রতা উৎপন্ন করে। ফলে সৃষ্টি হয় মহাকর্ষের। যখন ভরযুক্ত বস্তু স্থানকালের চাদরে ভেসে বেড়ায় তখন এই বক্রতার প্রভাবও কিন্তু বস্তুর সাথে সাথে চলতে থাকে। আবার যখন দুটি গুরুভার বস্তু যেমন দুটি কৃষ্ণ গহ্বর বা দুটি নিউট্রন নক্ষত্র বা দুটি সুপারনোভা ইত্যাদি যদি কাছাকাছি চলে আসে তখন একটি বস্তু অন্য বস্তুটির বক্রতার মধ্যে আটকে যায় ফলে বস্তু দুটি পরস্পরকে ঘিরে বিপুল বেগে পাক খেতে থাকে যাতে করে বস্তু দুটির ত্বরণও বাড়তে থাকে এবং এক সময় তারা প্রচণ্ড সংঘর্ষের মধ্যদিয়ে একীভূত হয়ে যায়। এর ফলে কিছু ভর খুব দ্রুত শক্তিতে রূপান্তরিত হয়। ফলে স্থানকালের চাদরে সৃষ্টি হয় মহাকর্ষীয় তরঙ্গ। মহাকর্ষীয় তরঙ্গ আমাদের পৃথিবীকে অতিক্রম করার সময় এর স্থানকালের চাদরে সৃষ্ট সঙ্কোচন ও প্রসারণ এতই ক্ষীণ যে তা শনাক্ত করার মতো যান্ত্রিক ব্যবস্থা এতদিন আমাদের হাতে ছিল না।

কিন্তু হাতে নেই বলে নিশ্চুপ হয়ে বসে থাকা তো মানুষের ধর্ম নয়। অজানাকে জানা অচেনাকে চেনা আর অধরাকে ধরার উদগ্র বাসনা নিয়ে ১৯৯৭ সালে সারা বিশ্বব্যাপী বিজ্ঞানীদের নিয়ে গড়ে ওঠে লাইগো কোলাবোরোণ প্রকল্প। এই প্রকল্পে প্রায় সহস্রাধিক বিজ্ঞানী কাজ করছেন, যাদের মধ্যে ড. সেলিম শাহরিয়ার এবং ড. দীপঙ্কর তালুকদার নামে দুজন বাংলাদেশিও আছেন। আমেরিকা যুক্তরাষ্ট্রের লুইজিয়ানা লিভিংস্টোনে এবং সেখান থেকে প্রায় চার হাজার কিলোমিটার দূরে ওয়াশিংটনের হ্যানফোর্ডে একটি করে লেজার ইন্টারফেরোমিটার গ্র্যাভিটেশনাল-ওয়েভ অবজারভেটরি যন্ত্র স্থাপন করে ২০০২ সাল থেকে ২০১০ সাল পর্যন্ত প্রথম পর্যায়ে পর্যবেক্ষণ চালানো হয়। কিন্তু কাঙ্ক্ষিত ফল না পাওয়ায় যন্ত্রটির বিভিন্ন ত্রুটি সংশোধনের সাথে সাথে ২০১৫ সাল পর্যন্ত প্রভূত উন্নতি সাধন করা হয়। এ যন্ত্রের পিছনে এ পর্যন্ত ব্যয়ের পরিমাণ প্রায় ১.১ বিলিয়ন ডলার। এখন এটিকে বলা হচ্ছে অ্যাডভান্স লেজার ইন্টারফেরোমিটার গ্র্যাভিটেশনাল-ওয়েভ অবজারভেটরি। উন্নতিকরণের পর ২০১৫ সালে আবার পর্যবেক্ষণ শুরু হয়। ২০১৫ সালের ১৪ সেপ্টেম্বর দু জায়গাতেই যুগপৎ মহাকর্ষীয় তরঙ্গ শনাক্ত করা সম্ভব হয়। বহু পরীক্ষা-নিরীক্ষার পর বিজ্ঞানীরা নিশ্চিত হন যে, প্রায় ১.৩ বিলিয়ন আলোকবর্ষ দূরে দুটি কৃষ্ণগহ্বর যার একটির ভর ২৯টি সৌর ভরের সমান এবং অপরটি ৩৬টি সৌর ভরের সমান। এ দুটি কৃষ্ণগহ্বর প্রচণ্ড সংঘর্ষের ফলে মিলিত হয়ে ৬২ সৌর ভরের সমান একটি কৃষ্ণগহ্বরে রূপান্তরিত হয়। এর ফলে এক সেকেন্ডের ভগ্নাংশ সময়ের মধ্যে তিন সৌরভরের সমান ভর শক্তিতে রূপান্তরিত হয়ে মহাকর্ষীয় তরঙ্গ সৃষ্টি করে।

২০১৫ সালের সেপ্টেম্বর মাসে যে তরঙ্গ লাইগো প্রকল্পের বিজ্ঞানীরা শনাক্ত করতে সক্ষম হন তার উৎপত্তি ১.৩ বিলিয়ন বছর পূর্বে। এ ধরনের ঘটনা থেকে যে মহাকর্ষীয় তরঙ্গের উদ্ভব হতে পারে সে সম্পর্কে ১৯১৫ সালে আইনস্টাইন তাঁর সার্বিক আপেক্ষিক তত্ত্বে প্রস্তাব করেছিলেন।

এ তরঙ্গের শনাক্তকরণ আমাদের কাছে গুরুত্বপূর্ণ কেন? প্রথমত এটি সার্বিক আপেক্ষিক তত্ত্বকে চূড়ান্তভাবে প্রতিষ্ঠিত করল। তাছাড়া স্টিফেন হকিং-এর মতে চল্লিশ বছর আগে কৃষ্ণগহ্বর সম্পর্কে তিনি যে তত্ত্ব প্রদান করেছিলেন এই আবিষ্কারের মাধ্যমে তা পর্যবেক্ষণ করা সম্ভব হয়েছে। দৃশ্যমান আলোয় আমরা যা দেখি এক্সরে আবিষ্কারের ফলে আমাদের দৃষ্টিশক্তি আরো গভীরতর হয়। অন্যান্য তাড়িতচৌম্বক ও বেতার তরঙ্গ আমাদের এই মহাবিশ্বকে অনেকটাই স্বচ্ছ করে তুলেছে। কিন্তু তথাপি মহাবিশ্বের সবকিছুই আমাদের দৃষ্টিসীমার মধ্যে আসে না।

মহাবিশ্বের অধিকাংশ ভর ডার্ক ম্যাটার রূপে আমাদের দৃষ্টির অগোচরে রয়ে গেছে। কিন্তু মহাবিশ্বের পরিণতি কী হবে তা এই ডার্ক ম্যাটার এবং ডার্ক এনার্জি-এর উপর অনেকাংশে নির্ভরশীল। মহাকর্ষীয় তরঙ্গের সাহায্যে এসব অজানা তথ্য উদঘাটনে সক্ষম হবেন বলে বিজ্ঞানীরা আশা করছেন। লাইগো প্রকল্পের বিজ্ঞানীরা বলছেন যে, এতদিন আমরা মহাবিশ্বকে শুধু দেখতে পেতাম, এখন আমরা তাকে শুনতেও পাবো। তাড়িতচৌম্বক তরঙ্গ যেমন মাধ্যম দ্বারা প্রভাবিত হয়, মহাকর্ষীয় তরঙ্গের বেলায় তেমন কোনো সমস্যা না থাকায় যেকোনো ঘটনার প্রকৃত চিত্রই আমরা মহাকর্ষীয় তরঙ্গের সাহায্যে পেতে পারবো। সবেমাত্র মহাকর্ষীয় তরঙ্গ শনাক্ত করা গেছে কিন্তু একে ব্যবহার করে মহাবিশ্বকে আরো গভীরভাবে জানার ও শোনার জন্য আমাদের আরো অনেকটা পথ যেতে হবে।